《次韵戏彩老人重阳怀故园作》
宋代·喻良能

潇洒秋容雨后天，丹青端似倩龙眠。
故园绿竹应今日，异县黄花又一年。
微禄只堪供菽水，菲材安敢拟渊骞。
日来王事欣多暇，聊向樽前一粲然。

作者简介：婺州义乌人，字叔奇，号香山。高宗绍兴二十七年进士。补广德尉。历迁工部郎中、太常寺丞。出知处州，寻以朝请大夫致仕。尝进《忠义传》二十卷，孝宗深加叹赏，即命颁行。为文精深典雅。有《香山集》、《家帚编》等。